UPRS Sklep IV U 224/2019-10
Sodna praksa Upravnega sodišča, 2020-02-13

Edvard Ermenc (preds.), Melita Ambrož (poroč.), Mojca Medved Ladinek

sprememba in odprava odločbe v zvezi z upravnim sporom - ustavitev postopka - stroški postopka - stroški upravnega spora

Ker je bil postopek ustavljen na podlagi tretjega odstavka 39. člena ZUS-1, saj je organ izdal upravni akt, s katerim je bilo dokončno odločeno o tožnikovi pravici, obveznosti ali pravni koristi, tožnik pa pri tožbi ne vztraja, je sodišče odločilo o stroških postopka po prvem odstavku 25. člena ZUS-1, torej po določbah ZPP.

II. Tožena stranka je dolžna tožeči stranki povrniti stroške tega postopka v znesku 228,47 € v roku 15 dni od vročitve te sodbe, od poteka tega roka dalje do plačila z zakonskimi zamudnimi obrestmi.

1. Tožnik je pri tukajšnjem sodišču 12. 12. 2019 vložil tožbo zoper odločbo EKO sklada, Slovenskega okoljskega javnega sklada, št. 36005-72/2019-5 z dne 15.11.2019, s katero je tožena stranka zavrnila tožnikovo vlogo št. 36005-72/2019 za pridobitev nepovratne finančne spodbude za naložbo v nakup novega vozila kategorije M1 na električni pogon brez emisij CO2 na izpustu.

2. Dne 20. 1. 2020 je tožena stranka, skladno s prvim odstavkom 39. člena Zakona o upravnem sporu (v nadaljevanju ZUS-1), naslovno sodišče obvestila, da je z odločbo, št. 36005-72/2019-7 z dne 16. 1. 2020 odpravila odločbo št. 36005-72/2019-5 z dne 15.11.2019 in odločila o upravičenosti do pomoči v obliki nepovratnih sredstev v višini do 7.500,00 EUR, za naložbo v ukrep v skladu s pogoji javnega razpisa.

3. Tožeča stranka je sodišču dne 24. 1. 2020, na podlagi drugega odstavka 39. člena ZUS-1, sporočila da pri tožbi ne vztraja, zahtevala pa je, da ji sodišče na podlagi 25. člena ZUS-1 povrne stroške postopka, kot so bili priglašeni v tožbi.

4. Če organ med sodnim postopkom izda drug upravni akt, s katerim spremeni ali odpravi izpodbijani upravni akt ali če v primeru molka pozneje izda upravni akt, mora to sporočiti sodišču, pri katerem je sprožen spor (prvi odstavek 39. člena ZUS-1). V primeru iz prejšnjega odstavka zahteva sodišče od tožnika, da mu v 15 dneh sporoči, ali vztraja in v kakšnem delu vztraja pri tožbi oziroma ali jo razširja tudi na spremenjeni oziroma novi upravni akt (drugi odstavek 39. člena ZUS-1). Če tožnik izjavi, da vztraja pri tožbi, sodišče postopek nadaljuje, sicer pa postopek s sklepom ustavi (tretji odstavek 39. člena ZUS-1). Skladno z navedeno zakonsko določbo ter v 2. in 3. točki tega sklepa navedeno dejansko podlago, iz katere izhaja, da tožnik tožbe ni razširil na novi akt, je sodišče, na podlagi tretjega odstavka 39. člena ZUS-1, postopek s sklepom ustavilo.

5. Tožeča stranka je v tožbi priglasila stroške postopka v višini sodne takse, 148 EUR, sestave tožbe v višini 400 točk po Odvetniški tarifi, materialne stroške v višini 8 točk po Odvetniški tarifi, vse povečano za 22% DDV.

6. Če se postopek ustavi po tretjem odstavku 39. člena tega zakona, ker je organ izdal upravni akt, s katerim je bilo dokončno odločeno o tožnikovi pravici, obveznosti ali pravni koristi, tožnik pa pri tožbi ne vztraja, sodišče odloči o stroških postopka po prvem odstavku tega člena. Če pa se postopek ustavi po četrtem odstavku 39. člena tega zakona, sodišče odloči o stroških postopka po tretjem odstavku tega člena.

7. Ker je tožeča stranka s tožbo zahtevala tudi povrnitev stroškov postopka, je sodišče odločilo tudi o le-teh. Ker je bil postopek ustavljen na podlagi tretjega odstavka 39. člena ZUS-1, je sodišče odločilo o stroških postopka po prvem odstavku 25. člena ZUS-1. V skladu s tem odstavkom sodišče odloči o stroških postopka po določbah Zakona o pravdnem postopku (ZPP). Tako je sodišče v skladu z Odvetniško tarifo (v nadaljevanju OT) tožeči stranki priznalo stroške za nagrado za tožbo po drugi alineji točke 1 tar. št. 30 v zahtevani višini 400 točk, ter materialne stroške v višini 2 % (tretji odstavek 11. člena OT). Ob upoštevanju vrednosti točke (0,459 EUR) in 22 % DDV, znašajo stroški v predmetnem upravnem sporu, do katerih je upravičen tožnik, 228,47 EUR.

8. Tožena stranka je zgoraj navedene priznane stroške tožniku dolžna povrniti v 15 dneh od dneva vročitve tega sklepa, po tem roku pa z zakonsko določenimi zamudnimi obrestmi do plačila.

9. Plačana sodna taksa pa bo skladno z določbo točke C. opombe 6.1. Taksne tarife Zakona o sodnih taksah (ZST-1) vrnjena tožeči stranki po uradni dolžnosti.

Zakon o upravnem sporu (2006) - ZUS-1  - člen 25, 25/1, 25/5, 39, 39/1, 39/2, 39/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

UPRS Sklep III U 112/2022-21, enako tudi ,